Broj: 711-I-1587-P-154/23-03-24

Zagreb, 18. srpnja 2023.

**PETRA MALTAR**

**Rukovoditeljica Direkcije računovodstva**

**Hrvatska banka za obnovu i razvitak**

**Predmet: očitovanje na zahtjev Petre Maltar,**

* daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. lipnja 2023. pod brojem 711-U-4945-P-154/23-01-28 zaprimilo je zahtjev za očitovanjem koji je podnijela Petra Maltar, rukovoditeljica Direkcije računovodstva u Hrvatskoj banci za obnovu i razvitak (dalje u tekstu: HBOR)

U podnesenom zahtjevu podnositeljica postavlja upit smiju li se predsjedniku i članovima Uprave HBOR-a refundirati troškovi prijevoza u mjestu upućivanja na službeno putovanje i po kojoj bi se osnovi obračunavala plaća u naravi sukladno poreznim propisima. Također navodi da je HBOR internim aktom odredio da se troškovi taksi i javnog prijevoza na službenom putovanju učinjeni u mjestu upućivanja, a koji se ne odnose na prijevoz do i od mjesta upućivanja, odnosno smještaja, smatraju poslovno opravdanim troškom te se refundiraju radnicima u ukupno plaćenom iznosu dok se na isti iznos obračunavaju pripadajući doprinosi, porez i prirez (plaća u naravi). Nadalje, ističe i da sukladno Pravilniku o porez na dohodak troškovi javnog prijevoza (gradskog/prigradskog) koji se odnose na prvi dolazak u odredište službenog putovanja (od zračne luke, željezničkog ili autobusnog kolodvora ili pristaništa do hotela, odnosno mjesta poslovnog sastanka ako nema potrebe za noćenjem) i zadnji odlazak iz odredišta službenog putovanja (od hotela odnosno mjesta poslovnog sastanka ako nema potrebe za noćenjem do zračne luke, autobusnog ili željezničkog kolodvora ili pristaništa), kao i trošak prijevoza do i od zračne luke, odnosno drugog mjesta polaska/dolaska javnim prijevozom od i do mjesta iz kojeg je osoba upućena na službeni put (mjesto prebivališta/uobičajenog boravišta osobe ili mjesto sjedišta poslodavca) smatraju se troškom prijevoza na službenom putovanju i ne podmiruje se iz dnevnice, pri čemu se pod javnim prijevozom smatra prijevoz autobusom, vlakom, brodom ili u opravdanim slučajevima automobil/taksi prijevoz.

Nadalje, a nakon što je Povjerenstvo od podnositeljice zatražilo da precizira na koje točno troškove prijevoza se zahtjev odnosi kao i da dostavi interni akt na kojeg se u zahtjevu za očitovanjem poziva, podnositeljica je precizirala da se radi se o troškovima taksi i javnog prijevoza u mjestu upućivanja na službeno putovanje te je dostavila traženi interni akt HBOR-a.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, dalje u tekstu: ZSSI) na 15. sjednici održanoj 18. srpnja 2023. godine, podnositelju daje očitovanje, kako slijedi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo, polazeći od članka 5. stavka 1. točki 2. ZSSI-a, kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) navedenog Zakona kojom je zabranjeno primiti dodatnu naknadu za obnašanje javne dužnosti, tumači da obveznici istodobno uz primanje plaće mogu primiti naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Također, Povjerenstvo je u Dopuni Smjernice o zabrani primitka dodatne naknade broj 711-I-518-R-34/22-02-17 od 12. travnja 2022. godine, zauzelo stav da obveznici iz članka 3. stavka 1. i 2. ZSSI-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost smiju pored plaće koju primaju za njezino obnašanje od poslodavca ostvarivati novčane primitke, između ostalog i dnevnice za službeno putovanje u tuzemstvu i inozemstvu i naknade prijevoznih troškova na službenom putovanju.

U konkretnom slučaju utvrđeno je da se radi o naknadi prijevoznih troškova na službenom putovanju, jer se postavljeni upit odnosi na refundaciju troškova prijevoza u mjestu upućivanja na službeno putovanje,

Također, uvidom u dostavljeni interni akt HBOR-a, odnosno Pravilnik o rashodima Hrvatske banke za obnovu i razvitak, utvrđeno je da je člankom 18. stavkom 3. određeno da će se troškovi taksi i javnog prijevoza na službenom putovanju učinjeni u mjestu upućivanja, a koji se ne odnose na prijevoz do i od mjesta upućivanja, odnosno smještaja, smatrati poslovno opravdanim troškom.

Slijedom svega navedenog, odnosno prije svega već zauzetog stajališta Povjerenstva u citiranoj Dopuni Smjernice, a uzimajući u obzir i da je citiranim internim aktom HBOR-a propisano pravo na troškove prijevoza na službenom putovanju koji su učinjeni u mjestu upućivanja i koji se smatraju opravdanim troškovima, nema zapreke da se predsjedniku i članovi uprave HBOR-a refundiraju troškovi prijevoza u mjestu upućivanja na službeno putovanje jer primitak istih ne predstavlja dodatnu naknadu iz članka 7d) ZSSI-a.

U odnosu na upit podnositeljice po kojoj osnovi bi se obračunavala plaća u naravi sukladno posebnim propisima, Povjerenstvo ističe da u konkretnom slučaju nije nadležno za tumačenje propisa poreznog zakonodavstva te se obračun plaće mora izvršavati sukladno posebnim propisima koji uređuju navedenu materiju i za čije tumačenje Povjerenstvo stoga nije nadležno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana